Jooste het liedjie 'My Way' aan vriende gestuur | Netwerk24
Deur Nadine Theron 16 Mei 2018 13:10
'n Vriend van Markus Jooste was bekommerd dat hy beplan om sy eie lewe te neem nadat hy kort ná sy bedanking 'n video aan 'n klomp mense gestuur het van die drie tenore wat Frank Sinatra se weergawe van "My Way" sing. Die lied is deur Paul Anka en Jacques Revaux geskryf.
Maar toe die vriend, wat nie sy naam genoem wil hê nie, die lirieke van die lied lees, was hy ontsteld omdat dit gelyk het of Jooste nie spyt is oor enigiets wat hy gedoen het nie.
Jooste het in Desember 2017 as uitvoerende hoof van Steinhoff bedank nadat die maatskappy erken het daar was "rekeningkundige onreëlmatighede".
Netwerk24 het Woensdagoggend berig Jooste het op 15 Februarie ook 'n WhatsApp-boodskap aan Shaun Bruyns, finansiële hoof van Lodestar gestuur waarin hy hom verwyt dat hy Jooste se maatskappy Mayfair probeer inloop.
Hy waarsku ook dat Bruyns "baie deeglik moet nadink" oor wat hy wil doen. "Dit is nie hoe vennote optree as een van hulle 'n tydelike probleem het nie."
Dié boodskap het aan die lig gekom in hofstukke in 'n saak tussen Lodestar en Mayfair. Dit is die eerste kommunikasie van Jooste wat sedert Desember openbaar gemaak is.
Lees ook: Jooste 'dreig'sakevriend met WhatsApp
Jooste se laaste bekende kommunikasie was die brief wat hy op 6 Desember aan personeellede van Steinhoff gestuur het ná sy opspraakwekkende bedanking as uitvoerende hoof. Sedertdien bly hy op die agtergrond en verskeie van sy vriende, onder andere sy bure op die plaas Jonkersdrift in Stellenbosch, sê hulle het hom nog nie weer gesien nie. Hy beantwoord ook nie enige medianavrae nie.
Hy het boonop geweier om in die parlement te verskyn toe Steinhoff se direksie terugvoering moes gee oor die gebeure by die maatskappy sedert Desember.
Hy het die video van Frank Sinatra se weergawe van "My Way" in Januarie vanjaar aan vriende gestuur.